DA eis opnuut ramptoestand oor EskomEskom se oopsiklus-gasturbine by Gourikwa. (Foto: Eskom) Terwyl Eskom se oopsiklus-gasturbines weens ŉ gebrek aan geld vir diesel tot stilstand geknars het, het die DA opnuut gevra vir die aankondiging van ŉ ramptoestand wat spesifiek op Eskom gemik is. DA-LP’s Ghaleb Cachalia en Kevin Mileham sê Eskom se onthulling hieroor is die gevolg van pres. Cyril Ramaphosa se weiering om te erken dat Eskom op die rand van die afgrond is. “Noudat Eskom se oopsiklus-gasturbines tot stilstand gekom het, staar hoë vlakke van beurtkrag die land in die gesig. Eskom het nie die geld om nog diesel te koop nie en daar bestaan ŉ werklike gevaar dat die netwerk kan ineenstort.” Die DA sê Ramaphosa en sy nasionale energiekrisiskomitee moet verantwoordelikheid aanvaar vir hul versuim om ŉ ramp te verklaar. Die verklaring van ŉ ramptoestand sal beteken dat rampverligtingsgeld geprioritiseer word en dat alle hindernisse – arbeid, die gebruik van plaaslike diensverskaffers, ontplooiing en voorkeurverkryging – uit die weg geruim word terwyl die krisis gepak word. “Dit is eenvoudig onaanvaarbaar dat Eskom deur burokratiese rompslomp oor die gebruik van oopsiklus-gasturbines gepootjie word, terwyl ŉ elektrisiteitskrisis duidelik die land in die gesig staar.” Cachalia en Mileham sê Eskom word nou gedwing om veel duurder krag by onafhanklike voorsieners aan te koop omdat hy nie die oopsiklus-gasturbines by Ankerlig en Gourikwa kan gebruik nie. Die DA het reeds die speaker van die parlement gevra om dringende vrae later vandeesweek aan Pravin Gordhan, minister van openbare ondernemings, hieroor te stel. Die departement het Sondagaand met Eskom se bestuur vergader en daarna gesê daar sal nou saamgewerk word om geld vir diesel te vind. “Gordhan moet oop kaarte speel en Suid-Afrikaners inlig oor waarom hy versuim het om betyds op te tree om ten eerste te verhoed dat die diesel by Eskom opraak.” Daar is ook geen duidelikheid oor waar die geld vir die diesel vandaan gaan kom nie. Question: Has diesel for the Eskom OCGTs run out?Answer: Yes, the diesel tanks have physically run out, and the diesel tanks for the Eskom OCGTs are empty. — Chris Yelland (@chrisyelland) November 20, 2022 Eskom het sedert 1 April vanjaar reeds meer R12 miljard aan diesel bestee in ŉ poging om hoër beurtkragfases te vermy. Die kragvoorsiener het teen die einde van die week egter gesê hy het bloot net nie meer geld om diesel aan te koop nie en sal dit eers weer teen April volgende jaar kan doen.